|  |  |
| --- | --- |
|  | **EELNÕU**….. 2024. a |
| MINISTRI MÄÄRUS |

|  |  |
| --- | --- |
|  | Nr  |

 |
| **Riigi tervishoiuvaru moodustamise, haldamise, uuendamise, kasutusele võtmise, aegunud varu mahakandmise ja hävitamise ning aruandluse tingimused ja kord** |  |

Määrus kehtestatakse tervishoiuteenuste korraldamise seaduse § 576 lõike 7 alusel.

**§ 1. Määruse reguleerimis- ja kohaldamisala**

(1) Määrusega kehtestatakse riigi tervishoiuvaru tervishoiuteenuste korraldamise seaduse §576 tähenduses moodustamise, haldamise, uuendamise, kasutusele võtmise, aegunud varu mahakandmise ja hävitamise ning aruandluse tingimused ja kord.

(2) Käesoleva määruse nõuded ei kohaldu tervishoiuteenuse osutaja tegevusvarule tervishoiuteenuste korraldamise seaduse § 574 tähenduses.

**§ 2. Varu moodustamine**

(1) Terviseamet otsustab haldusaktiga varu moodustamise riigi osalusel asutatud piirkondlikus haiglas (edaspidi *varu haldaja*).

(2) Terviseameti haldusakt peab sisaldama vähemalt järgmist:

1) valdkonna eest vastutava ministri antud metoodika alusel varu moodustamise varu haldaja suhtes;

2) tähtaeg varu moodustamiseks;

3) varu hoiustamise muud tingimused.

(3) Varu haldaja moodustab füüsiliselt varu haldusaktis ettenähtud tingimuste alusel.

**§ 3. Varu haldamine**

(1) Varu haldaja tagab, et varu koosseisus ja kogustes olevad ravimid, meditsiiniseadmed ja muud tervishoius kriitiliselt vajalikud vahendid (edaspidi koos *vahendid*) säiliks vastavalt tootja määratud kasutusomadustele ja kvaliteedile kuni varu kasutusele võtmiseni.

(2) Varu hoitakse füüsiliselt Eestis. Varu asukoht kooskõlastatakse Terviseametiga. Terviseamet järgib varu asukohtade kooskõlastamisel geograafilise hajutatuse põhimõtted, võttes arvesse ohuhinnangut.

(3) Terviseamet võib anda korralduse varu ümberpaigutamiseks tervishoiuvaldkonna toimepidevuse tagamiseks, hädaolukorraks, eriolukorraks, erakorraliseks seisukorraks, kõrgendatud kaitsevalmiduseks või sõjaseisukorraks valmistumiseks või selle lahendamiseks juhul, kui nende hoidmine alalises asukohas võib ohustada varu säilimist.

**§ 4. Varu uuendamine, mahakandmine ja hävitamine**

(1) Varu haldaja uuendab varu viisil, et vahendid asendatakse enne aegumist samasuguste vastu enda kulul. Aeguvad vahendid kasutatakse varu haldaja tavapärases töös. Juhul, kui samasuguseid vahendeid enam ei turustata, asendatakse neid samaväärsete või paremate omadustega uute, ostuhetkel parima kõlblikkusaja ja hinna suhtega vahenditega.

(2) Juhul, kui aeguvaid vahendeid ei ole võimalik ära kasutada varu haldaja tavapärases töös, müüakse neid teise tervishoiuteenuse osutaja haiglaapteegile ning saadud tulu kasutatakse varu uuendamise eesmärgil.

(3) Varu haldaja tagab varu , mida ei õnnestunud uuendamise eesmärgil müüa, nõuetekohase hävitamise.

**§ 5. Riigi tervishoiuvaru suurus ja nomenklatuur**

(1) Riigi tervishoiuvaru täpsema nomenklatuuri otsustab varu haldaja kooskõlastades selle Terviseametiga.

(2) Varu haldaja tagab, et varutud vahendid ühtivad võimalikult suurel määral tema tavapärases kasutuses olevatega.

**§ 6. Riigi tervishoiuvaru kasutusele võtmine**

(1) Riigi tervishoiuvaru võetakse kasutusele Terviseameti haldusaktiga tervishoiuvaldkonna toimepidevuse tagamiseks, hädaolukorraks, eriolukorraks, erakorraliseks seisukorraks, kõrgendatud kaitsevalmiduseks või sõjaseisukorraks valmistumiseks või selle lahendamiseks juhul, kui seda ei ole võimalik saavutada teiste meetmete abil.

(2) Lõikes 1 nimetatud haldusakt peab sisaldama vähemalt järgmist:

1) varu kasutusele võtmise põhjus;

2) kasutusele võetava varu nomenklatuur ja kogus;

3) varu kasutusele võtmise tingimused;

4) kasutusele võetud varu taastamise tingimused.

(3) Nimetatud haldusakt esitatakse teadmiseks valdkonna eest vastutavale ministrile. Vajadusel haldusakt esitatakse teadmiseks teistele asjaomasetele asutustele ja isikutele.

**§ 7. Aruandlus**

(1) Varu haldaja peab üksikasjalikku ja pidevat arvestust varu kohta.

(2) Varu haldaja esitab Terviseameti poolt määratud korras andmed varu koosseisu, koguse, aegumise ja asukohtade kohta. Vajaduse korral esitab varu haldaja Terviseameti nõudmisel täiendavaid andmeid varu kohta.

(allkirjastatud digitaalselt)

Riina Sikkut

Terviseminister

(allkirjastatud digitaalselt)

Maarjo Mändmaa

Kantsler